# name
Contractació pública responsable en la fase d’execució: conceptualització, implementació i mecanismes de control

# metadata.dc.contributor.other[].value
Universitat de Barcelona. Facultat de Dret

# metadata.dc.description.abstract[].value
[cat] Malgrat que el legislador ha establert un mandat per la incorporació de clàusules responsables als contractes del sector públic, aquesta tesi constata l’escassa presència d’aquestes en els plecs contractuals, el seu caràcter repetitiu i la mera reiteració —de vegades genèrica i inconcreta— de l’exigència de la normativa aplicable social, laboral i mediambiental. Això es realitza a través de l’examen d’una mostra de prop de mil contractes licitats en l’àmbit del sector públic sanitari català.
Les causes d’aquesta situació són diverses. Primer, la percepció d’aquestes clàusules com a càrregues per a les empreses contractistes i pel mercat interior fet que extrema l’exigència dels seus requisits i límits, com la seva relació amb l’objecte del contracte o que no han de tenir caràcter discriminatori. Segon, les dificultats que suposa per l’Administració que ha de motivar adequadament aquests aspectes, com també ha d’instrumentar els medis necessaris per a garantir el seu compliment, especialment durant la fase d’execució del contracte.
Un cop constatada aquesta realitat i identificades les causes, aquesta tesi formula propostes per tal de fer efectiu el mandat legal d’incorporació de clàusules responsables en els plecs contractuals de les entitats del sector públic tant des d’un punt de vista general com en les situacions concretes examinades a la mostra empírica, amb recomanacions de millora en la redacció de les clàusules. Entre aquestes propostes que es realitzen està la modificació dels articles de la Llei de contractes del sector públic que regulen la figura de la persona responsable del contracte, per tal de concretar les seves funcions, així com preveure un mandat, dirigit al sector públic, a fi i efecte que prenguin les mesures organitzatives adients per incorporar als plecs els mitjans de control i verificació que empraran en els seus contractes.
Així mateix, es proposen altres modificacions legislatives, tant de les previsions sobre prohibicions de contractar i respecte del propi títol legal que introdueix l’obligació de les entitats contractants d’incloure, com a mínim, una clàusula responsable, per tal que entri en coherència amb la resta d’aquest text normatiu. I, addicionalment, s’incorpora una guia metodològica que estableix els criteris i les pautes operatives que han de regir el seguiment i el control del compliment de les obligacions contractuals generals, i responsables, que hauran d’aplicar-se a la fase d’execució dels contractes públics.

# metadata.dc.title[].value
Contractació pública responsable en la fase d’execució: conceptualització, implementació i mecanismes de control